Preben Rudiengaard (V), 2004-12-14:
Da jeg så beslutningsforslaget, tænkte jeg: Ih, hvor er det fint.
Vi har jo alle sammen samme mål.
Vi vil gerne gøre det så godt for vores ældre medicinske patienter som overhovedet muligt.
For i bund og grund går det jo meget godt med de ældre, og jeg er slet ikke enig med en række af disse ting, som forslagsstillerne kommer med.
Der bliver skrevet i beslutningsforslaget, at vi skal udbygge kapaciteten på de medicinske afdelinger.
Jamen der er jo givet masser af penge til disse afdelinger, der er givet penge til sygehusvæsenet, der er givet samlet set 3 mia. kr. ekstra til sygehusene fra 2002 til 2005, og halvdelen er i 2002-2003; der er givet 1,2 mia. kr. til de medicinske afdelinger.
Regeringen og Dansk Folkeparti, som ministeren også var inde på, har givet ekstra penge øremærket til disse.
Så jeg vil sige, at der er tilført ekstra midler, som er gået til de medicinske patienter.
Der bliver også beskrevet noget om belægningsprocent.
Jeg ved godt, hvordan man udregner belægningsprocenter.
Man kan ikke ligefrem sige, at det er den mest optimale læsning, for belægningsprocenter kan måles på mange måder.
Men jeg vil sige, at problemet er, at vi ikke skal udbygge kapaciteten.
Der er nogle kommuner, der sylter dem, og systemet fungerer måske heller ikke optimalt ude i kommunerne, og således får vi for mange genindlæggelser af de ældre.
Så siger forslagsstillerne, at vi også skal fokusere på personalerekruttering.
Nu har jeg jo siddet i Folketinget siden 1998 og arbejdet med sundhed, og der kan jeg sige, at vi har diskuteret det her, og vi klandrede jo tidligere regeringer for, at de ikke gjorde nok, og der er sket det, at vi har fået flere læger.
Vi har også fået flere sygeplejersker i de senere år, men det er sådan noget, der halter bagefter, for det tager altså 14 år at få uddannet en ordentlig speciallæge.
Det er ved at komme nu, og vi kan se, at det er der.
Der, hvor vi har problemet, er jo på de medicinske speciallægeuddannelser, fordi det halter lidt bagefter.
Man skal først være reservelæge, og så bliver man speciallæge bagefter.
Rehabilitering er en vigtig ting, og der har vi et problem, idet amtet tager sig af det, der hedder genoptræning, og kommunerne tager sig af vedligeholdelsestræning, og så falder de ældre medicinske patienter ned imellem de to stole.
Så det skal vi også se på.
Derfor skal vi nu have lavet den her kommunalreform, hvor vi får nogle sundhedscentre.
Jeg vil gerne invitere forslagsstillerne til at se sundhedscenteret i min kommune.
Vi har et godt sundhedscenter i et ældre sygehus, og her har vi altså en rollefordeling, som gør, at patienten ikke sætter sig mellem to stole.
Vi laver forebyggelse, så det brager, og her har vi allerede i nogle år taget højde for nogle af de ting, som regeringen nu er ved at lægge op til i kommunalreformen.
Dermed prøver vi at løse det problem, det er at intensivere kommunernes indsats for deres ældre borgere.
Vi var jo sammen forleden dag til en høring om klinisk farmaci, og det er heldigt, at vi alle sammen er enige om, at vi skal styrke indsatsen for at bekæmpe de ældres medicineringsproblemer.
Jeg har stor fortrøstning til, at det nok skal gå, men fri mig for at skulle bureaukratisere og lave handleplaner.
Det er ikke den vej, vi skal gå.
Vi skal lave en aktiv indsats for de ældre, medicinske patienter.